  Анжелика Тихонова корреспондент Удмуртиысь Калыкъёслэн эшъяськон юртсы этномодая «Гербер Фешн» вожвылъяськонлы йылпумъянъёс лэсьтӥз. Соосты «ВКонтакте» мерлыко вотэсысь огиназы меӵак эфирын ужъюртысь ӧнерчи, вожвылъяськонэз радъясь Полина Кубиста шараяз. Вожвылъяськонэ Удмуртиысь, Россилэн мукет улосвылъёсысьтыз но матысь кунъёсысь 50 куриськонъёс вуизы, со пӧлын Татарстанысь, Комиысь, Курск, Ростов улосвылъёсысь, Москваысь, Казахстанысь, Украинаысь Ужъёсты «Дэрем» студилэн кивалтӥсез Татьяна Москвина, «Сактон делюкс» ательеысь суредась-стилист Елена Погодина, модельер, стилист, модалиослэн «Ажиотаж» школазылэн кивалтӥсез Олег Ажгихин но Удмурт кун университетысь искусствоосъя но дизайнъя институтысь компьютерной технологиосъя кафедраысь валтӥсь дышетӥсь Вера Фадеева дунъязы. Жюрилэн ёзчиосыз дӥсьёсты ньыль ӧръёсъя учкизы. Со сяна, пыриськисьёсты ӧнерлыко но али кутскись модельеръёслы люкизы. «Современный этнический костюм» номинациын ӧнерлыко модельеръёс пӧлын вормисе потӥзы: Надежда Касаткина, Эгра каргурт, «Тэль» нимо коллекция; Ольга Агафонова, Эгра ёросысь Зура черкогурт, «Тубат» нимо коллекция; Татьяна Лазарева, Ленинград улосвылысь Зеленогорск кар, «Ритм» нимо коллекция. Та номинациын ик али кутскись дизайнеръёс пӧлын вормизы: Екатерина Сараева, Курск кар, «Этнографика» нимо коллекция; Полина Гербулова, Ростов улосвылысь Шахты кар, «Шёпотом» нимо коллекция; Экономикая но технологияя колледж, Ижкар, «Старинный город» нимо коллекция. «Этнический костюм» номинациын ӧнерлыко модельеръёс пӧлын вормизы: Гульнара Смагулова, Казахстан, Тарас кар, «Восточная красавица» нимо коллекция; Киужъя но туризмъя «Высокий берег» центр, Сарапул, «Пайрем» нимо коллекция; Чеберлыко киужъя центр, Эгра каргурт, «Тулыс лулгур» нимо коллекция. Али кутскись дизайнеръёс пӧлын: Алина но Элина Маловаос (Татьяна Лазаревалэн дышетскисьёсыз), Ленинград улосвылысь Зеленогорск кар, «Гардарика» нимо коллекция; Творчествоя «Юный модельер» огазеяськон (дышетӥсьсы Светлана Лебедева), Можга, «Пужыос» нимо коллекция; Экономикая но технологияя колледж, Ижкар, «Кантеле Рифея» нимо коллекция. «Сценический этнический костюм» номинациын ӧнерлыко модельеръёс пӧлын вормизы: Ирина Колбасюк, Украина, Киев кар, «Ширанура» нимо коллекция; Татьяна Имбирёва, Надежда Красильникова, «Вербное воскресение» крезьгуро группалы коллекция. Пусйыны кулэ, таяз ӧре кык ӧнерлыко модельеръёс гинэ пыриськизы. Али кутскись дизайнеръёс пӧлын висъяськизы: Юлия Скорнякова, Москва, «Русские идут» нимо коллекция; «Шунды корка» студия, Можга, «Девушка-лебедь и могучий батыр» нимо коллекция; Татьяна Лазаревалэн дышетскисьёсыз, Ленинград улосвылысь Зеленогорск кар, «Мао рыцари» нимо коллекция. Озьы ик вожвылъяськонэ куриськонъёс бичаку ини нимысьтыз «Эскизы» нимо номинация усьтӥзы на, уго сыӵе ужъёсын но вазиськисьёс трос гинэ вал. Озьыен, ӧнерлыко суредасьёс пӧлын вормисе потӥзы: Виктория Дзюина, Балезино черкогурт; Вера Кузнецова, Ижкар; Кристина Рысаева, Ижкар. Али кутскисьёс пӧлын пусйизы: Юлия Мануилова, Можга, «Шӧм» нимо коллекция; Екатерина Ломаева, Вотка ёросысь Июльское черкогурт; Маиса Майорова, Шаркан ёросысь Ляльшур гурт, 6-тӥ классын дышетскись. Со сяна, вормисьёс пӧлы ӧз сюре ке но, нимысьтыз кузьымъёсын пусъемын луозы Дэри черкогуртысь Валерия Кудрина «Солнце на песке» нимо коллекциеныз, Уваысь «Стиль» нимо модая театр «Наряжалися, собиралися» уженызы, Коми улосвылысь Лана Ваховская «Мичань» коллекциеныз, Ижкаысь Надежда Николаева «Пужы» уженыз, Пичи Пургаысь Татьяна Маштакова «Я - деревенская» коллекциеныз, Анастасия Чернышева «Светящийся кальмар» уженыз но Евгения Лекомцева «Удм. Этно. Тай» коллекциеныз. Полина Кубиста вань пыриськисьёслы тау кариз но азьланяз эшшо трос ужаны, тыршыны сӥзиз. Вераме потэ тӥледлы одӥг синмаськымон лушкем веранме, кудӥз котьку но монэн, мынам сюлэмам. Со туж огшоры: макем трос тӥ лэсьтӥськоды асьтэды, ас азинсконды понна, сокем умойгес тӥляд результатты. Соин ик мон сӥзисько тӥледлы удалтон, вормонъёс, ужады выль малпанъёс, дӥсьтон но котьку капчи мылкыдо луыны Полина Кубиста, Удмуртиысь Калыкъёслэн эшъяськон юртысьтызы ӧнерчиВатсалом, вожвылъяськонэз Удмуртиысь йӧскалык политикая министерство но Калыкъёслэн эшъяськон юртсы юрттэм улсын ортчытӥзы. Тодэ вайытом, Можгаын йӧскалык модая «Чильтыр-вальтыр» школа усьтыны дасясько.  Тегъёс: Лулчеберет Ижкар Удмуртия мода вожвылъяськон Калыкъёслэнэшъяськонюртсы йӧскалыкполитикаяминистерство 100ар  